Jeremaia
Chapter 31
"E na gauna o ya," sa tukuna talega o Jiova. "Au na qai nodra Kalou na veimataqali kecega ni Isireli, ia era na qai noqu tamata."
2 Sa tukuna talega o Jiova, "Era sa kune loloma mai na veikau o ira na tamata era sa vo bula mai nai seleiwau, ni'u a la'ki vakacegui ira na Isireli."
3 Sa rairai e liu vei au o Jiova ka tukuna; "Io, Au sa lomani iko e na loloma sa sega ni mudu: O koya oqo Au sa vakadedetaka kina na loloma vei iko.
4 Au na baci tarai iko tale, ia o na qai tara, o iko na goneyalewa ni Isireli; o na baci vakaiukuukutaki tale e na nomu tibereli, ia o na bau yani e na nodra meke era sa ia na marau.
5 O na baci tea tale na veivaini e na ulu-nivanua mai Samaria: era na tea o ira na dauteitei, ka kana vakailoa kina.
6 Ni na yaco e dua na siga, era na kacivaka kina nai vakatawa mai na ulunivanua o Ifereimi, 'Dou cavu tu ka me da lako cake ki Saioni vei Jiova na noda Kalou.'"
7 Ni sa tukuna vakaoqo o Jiova; "Dou meke e na marau e na vuku i Jekope, ka kaikaila e na vuku i koya sa liu e na veimatanitu: dou vakarogoya, dou vakavinavinaka, ka tukuna, 'Mo ni vakabulai ira, Jiova, na nomuni tamata, na Isireli sa vo!'
8 Raica, Au na kauti ira mai na vanua mai na vualiku, ka vakasoqoni ira mai nai yalayala kei vuravura, o ira vata kei na mataboko kei na lokiloki, kei na yalewa sa bukete kei koya sa taratara: e dua nai vavakoSolevu ena lesu mai ki ke.
9 Era na lako mai ka tagi tu, ia Au na tuberi ira mai ka ni ra vakamamasu tu: Au na vakalakovi ira mai e na bati ni wai drodro e na sala dodonu, era na sega ni tarabe kina: ni keirau sa veitamani kei Isireli, ia o Ifereimi, sa Noqu ulumatua.
10 "Dou rogoca na vosa i Jiova, na veimatanitu, ka tukuna yani ki na veiyanuyanu sa yawa, ka vaka, 'O koya sa vakasevi Isireli ena vakasoqoni koya tale, ka maroroi koya, me vaka nai vakatawa na nona qele ni sipi.'
11 Ni sa vakabulai Jekope o Jiova, ka sa kaliraki koya mai na liga i koya sa kaukauwa vei rau.
12 O koya oqo era na lako mai kina ka meke e na dela-ni-koro o Saioni, ka drodro vata mai ki na loloma i Jiova, e na vuku ni witi, kei na waini, kei na waiwai, kei na luve ni sipi kei na bulumakau: ia na yalodra, ena vaka na were sa levu na kena wai; a ra na sega sara ni rarawa tale.
13 "Ena qai marau na goneyalewa e na meke, o ira vata na cauravou kei na qase: ia Au na vukica na nodra tagi me ra reki, ka vakacegui ira, ka vakamarautaki ira me mudu na nodra rarawa.
14 Ia Au na vakamamautaka na yalodra na bete e na ka sa uro, ia na Noqu tamata era na mamau e na Noqu loloma, sa tukuna o Jiova."
15 Sa tukuna vakaoqo o Jiova; "Sa dua na domo sa rogo mai Rama, na qoqolou, kei na tagi levu; o Rejeli, sa tagicaki ira na luvena, ka sa bese ni vakacegui ni ra sa yali vua o ira na luvena."
16 Sa tukuna vakaoqo o Jiova; "Mo kinoca na domomu, mo kakua ni tagi; ka me kakua ni vakawai na matamu: ni na saumi ga na nomu cakacaka, sa tukuna o Jiova; ia era na lesu tale mai na vanua ni meca.
17 ia sa tu na ka mo vakanuinuitaka e na nomu gauna emuri sa tukuna o Jiova, ni ra na lesu tale mai o ira na luvemu ki na nodra i yalayala.
18 "Au a rogoci Ifereimi vakaidina ni sa tagicaki koya, ka vaka, 'O ni sa vakanakuitataki au, ia au sa vakanakuitataki, me vaka na bulumakau sa sega ni veilasamaki kei nai vua: ni saumaki au mai, au na qai saumaki; ni sai kemuni Jiova na noqu Kalou.
19 E dina ni'u sa saumaki mai, au sa qai veivutuni; ia ni'u sa qai kila, au sa sabica na sagaqu: au sa madua, io au sa taqaya, ni sa luvuci au na ka ka'u sa rogo ca kina ni'u a cauravou.'
20 Sa Noqu gone ni toko o Ifereimi, se sega? Sa gone daulomani, se sega? Ni'u a vosataki koya vakaca, Au sa daunanumi koya tikoga: O koya oqo sa yavala kina na utoqu e na vukuna; Au na lomani koya sara, sa tukuna o Jiova.
21 "Mo vakaduria na nomui vakatakilakila ni sala, mo cakava na nomui tuvatuva cecere: mo vakasara na lomamu ki na salatu, na sala o a lako yani kina: mo lesu mai, na goneyalewa ni Isireli, mo lesu mai ki na nomu veikoro oqo.
22 Na cava na kena dede ni nomu dauveilakoyaki tu, o iko na goneyalewa dauvuki? Ni sa bulia o Jiova e dua na ka vou e vuravura— ena rawa na tagane e dua na yalewa."
23 Sa tukuna vakaoqo o Jiova ni lewe vuqa, na nodra Kalou na Isireli; "Era na cavuta tale na vosa oqo e na vanua o Juta kei na kena veikoro, Ni'u na kauti ira tale mai era a vakabobulataki; 'Me vakalouvinakataki iko o Jiova, nai tikotiko ni lewa dodonu, na ulunivanua tabu!'
24 "Ia ena tiko ga e Juta, kei na kena veikoro kece talega, o ira sa dau caka were, kei ira era veilakoyaki kei na qele ni sipi.
25 "Ni'u sa vakaceguya na yalodra era sa oca, ia Au sa vakamamautaka na yalodra kecega sa rarawa."
26 Sa oti oqo Au a qai yadra, ka vakaraica; ia na noqu moce sa kamikamica vei au.
27 "Raica, sa tukuna o Jiova ena yaco na gauna, Au na kaburaka kina na mataqali i Isireli kei na mataqali i Juta e na kawa ni tamata, kei na kawa ni manumanu.
28 "Ia ena yaco, me vaka ni'u a dauvakaraici ira, me'u cavuta, ka basuka sobu, ka talaraka, ka vakarusa, ka vakarawarawataka; ka'u na dauvakaraici ira vakakina me'u tara, ka me'u tea, sa tukuna o Jiova.
29 "E na gauna o ya era na sega ni tukuna tale, 'O ira na qase era sa kania na vua-ni-vaini wiwi, ia na batidra na luvedra sa rara kina.'
30 "Ni sai ira yadua, era na dui mate ga e na vuku ni dui nona cala: na tamata yadua sa kania na vua-ni-vaini wiwi, ena rara ga kina na batina o koya.
31 "Raica, sa tukuna o Jiova ena yaco na gauna, Au na cakava kina kei na mataqali ni Isireli kei na mataqali Juta e dua na veiyalayalati vou—
32 "Ena sega ni vaka na veiyalayalati Au a cakava kei ira na nodra qase e na siga ka'u a taura kina na ligadra me'u tuberi ira mai na vanua o Ijipita; ni ra sa vakacataka na Noqu veiyalayalati o ya, ia oi Au, Au sa watidra ga, sa tukuna o Jiova.
33 "Ia sa vakaoqo na veiyalayalati Au na cakava kei ira na mataqali ni Isireli; Ni sa oti na gauna o ya, sa tukuna o Jiova, Au na tugana na Noqu vunau ki na lomadra, ka'u na vola talega ki na yalodra: ia ka'u na yaco me'u nodra Kalou, ka ra na yaco o ira me ra noqu tamata.
34 "A ra na sega ni dui veivakatavulici tale na tamata kei na kai nona, kei na wekana, ka tukuna, 'Mo kilai Jiova:' ni ra na kilai Au ga o ira kece, o ira sa tamata wale kei ira talega era sa turaga, sa tukuna o Jiova: ni'u na bokoca na nodra caka cala, ia na nodra i valavala ca Au na sega ni nanuma tale."
35 Sa tukuna vakaoqo o Jiova, o Koya sa solia na matanisiga me kena rarama na siga, ka lesia na vula kei na kalokalo me rarama kina na bogi, o Koya sa vakamaravutaka na wasawasa ni sa vadugu na kena biau: (O Jiova ni lewe vuqa na Yacana):
36 "Ke sa yali e Mataqu nai lesilesi oqo, sa tukuna o Jiova, ke sa qai kua ni matanitu tiko e Mataqu ka sega ni mudu o ira talega na kawa i Isireli."
37 Sa tukuna vakaoqo o Jiova, "Ke sa vakarauti rawa na lomalagi mai cake, ka vakadikevi rawa na yavu kei vuravura e ra, ke sa qai rawa talega me'u biuta tani na kawa i Isireli kecega e na vuku ni ka kece era sa cakava, sa tukuna o Jiova.
38 "Raica, sa tukuna o Jiova ena yaco na gauna, ena tara kina na koro me nei Jiova, mai na valececere i Ananeli ka yacova na Matamata-ni-koro, mai na Tutu-ni-koro.
39 "Ia ena yaco tale yani na wa i vakarau me vakadodonu ki na dela-ni-koro o Karepi, ka lako voli yani ki Koaca.
40 "Ia na buca kecega ni yagomate, kei na dravusa, kei na vanua kecega ka yaco ki na soniwai o Kitironi, ka yaco sara ki na tutu ni Matamata-ni-koro ni Ose vaka ki Natuicake, ena tabu me nei Jiova; ena sega ni cavuti tale, se talaraki sobu e na dua na gauna."
tpi_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn